Návrh ROZHODNUTIE RADY ktorým sa Českej republike Poľsku povoľuje uplatňovať osobitné opatrenia odchyľujúce sa od článku 5 smernice 2006/112/ES o spoločnom systéme dane z pridanej hodnoty /* COM/2013/0116 final - 2013/0069 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada konajúc jednomyseľne na návrh Komisie povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere dane z pridanej hodnoty (DPH), alebo zabrániť určitým druhom daňových únikov alebo vyhýbaniu sa daňovým povinnostiam. Listami, ktoré Komisia zaevidovala 26. septembra 2011 a 8. júna 2012, Česká republika a Poľsko požiadali o povolenie uplatňovať opatrenia odchyľujúce sa od článku 5 smernice o DPH. Listom, ktorý bol zaevidovaný 5. novembra 2012, Česká republika doplnila pôvodnú žiadosť o súhlas s určitými dodatkami uvedenými v žiadosti Poľska. Komisia v súlade s článkom 395 ods. 2 smernice o DPH listom z 5. decembra 2012 informovala ostatné členské štáty o žiadostiach predložených Českou republikou a Poľskom. Listom z 10. decembra 2012 Komisia oznámila Českej republike a Poľsku, že má všetky informácie potrebné na posúdenie žiadosti. Všeobecný kontext V záujme uľahčenia cestnej dopravy medzi Českou republikou a Poľskom a s cieľom regulovať výstavbu a údržbu cestnej infraštruktúry na česko-poľskej štátnej hranici sa oba štáty dohodli, že uzatvoria dohodu o výstavbe a údržbe mostov a údržbe spoločných cestných úsekov na česko-poľskej štátnej hranici. Návrh tejto dohody obsahuje zjednodušujúce opatrenia, ktoré sa odchyľujú od smernice o DPH, pokiaľ ide o územný princíp. Podľa uvedeného návrhu dohody by Česká republika aj Poľsko zodpovedali za údržbu pohraničných mostov a spoločných cestných úsekov v súlade s rozdelením zodpovednosti stanoveným v prílohe A k danej dohode. Česká republika aj Poľsko by zodpovedali za výstavbu a následnú údržbu pohraničných mostov v súlade s rozdelením zodpovednosti stanoveným v prílohe B k danej dohode. Na účely DPH z dodávok tovaru alebo poskytovania služieb a nadobudnutí tovaru v rámci Spoločenstva určených na výstavbu alebo údržbu pohraničných mostov a spoločných cestných úsekov, sa predmetné pohraničné mosty a spoločné cestné úseky, ako aj ich staveniská, majú považovať za objekty nachádzajúce sa na území štátu, ktorý zodpovedá za ich výstavbu alebo údržbu, ako sa stanovuje v prílohách A a B k dohode. Podľa bežných pravidiel by si územný princíp stanovený v smernici o DPH vyžadoval, aby dodávky tovaru a poskytnutia služieb aj nadobudnutia tovaru v rámci Spoločenstva uskutočnené v Českej republike, podliehali českej DPH. Obdobne by dodávky tovaru a poskytnutia služieb aj nadobudnutia tovaru v rámci Spoločenstva uskutočnené na území Poľskej republiky podliehali poľskej DPH. Uplatňovanie týchto ustanovení by znamenalo, že činnosti by sa museli rozdeliť podľa územia, na ktorom sa jednotlivé čiastkové práce vykonali. Česká republika a Poľsko sa domnievajú, že uplatňovanie týchto pravidiel by viedlo pre podniky, ktoré sú zodpovedné za vykonanie predmetných prác, k značným daňovým komplikáciám. Usudzujú, že daňové ustanovenia návrhu dohody, ktorý je predmetom ich súčasnej žiadosti o odchýlku, sú oprávnené v snahe zmierniť administratívnu záťaž daných podnikov. Komisia súhlasí s tým, že jednotné zdaňovanie prác spojených s výstavbou a údržbou bude v tomto prípade predstavovať zjednodušenie, ktoré uľahčí príslušným podnikom uplatňovanie daňových pravidiel v porovnaní s tým, ak by sa uplatňovali bežné daňové pravidlá. Existujúce ustanovenia v oblasti návrhu Rada pri viacerých príležitostiach povolila členským štátom, aby uplatňovali odchýlku od územného princípu, pokiaľ ide o projekty dopravnej infraštruktúry v pohraničných oblastiach. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Neopodstatnené. Získavanie a využívanie expertízy Externá expertíza nebola potrebná. Posúdenie vplyvu Cieľom navrhovaného rozhodnutia je zjednodušiť postup účtovania DPH v súvislosti s výstavbou a údržbou mostov a spoločných cestných úsekov medzi Českou republikou a Poľskom, a preto má možný pozitívny hospodársky vplyv. Tento vplyv však bude v každom prípade obmedzený v dôsledku úzkeho rozsahu pôsobnosti odchýlky. 3. PRÁVNE PRVKY NÁVRHU Zhrnutie navrhovaného opatrenia Povoliť Českej republike a Poľsku uplatňovať odchýlku od územného uplatňovania DPH, pokiaľ ide o výstavbu a údržbu pohraničných mostov a spoločných cestných úsekov. Právny základ Článok 395 smernice o DPH. 4. VPLYV NA ROZPOČET Návrh nemá žiadny vplyv na rozpočet Únie. 2013/0069 (NLE) Návrh ROZHODNUTIE RADY ktorým sa Českej republike Poľsku povoľuje uplatňovať osobitné opatrenia odchyľujúce sa od článku 5 smernice 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1], a najmä na jej článok 395 ods. 1, so zreteľom na návrh Európskej komisie, keďže: (1) Česká republika listami, ktoré Komisia zaevidovala 26. septembra 2011 a 5. novembra 2012, a Poľsko listom zaevidovaným 8. júna 2012 požiadali o povolenie uplatňovať osobitné opatrenia odchyľujúce sa od ustanovení smernice 2006/112/ES, pokiaľ ide o výstavbu a údržbu pohraničných mostov a spoločných cestných úsekov medzi týmito dvomi členskými štátmi. (2) V súlade s článkom 395 ods. 2 smernice 2006/112/ES Komisia listom z 5. decembra 2012 informovala ostatné členské štáty o žiadostiach Českej republiky a Poľska. Listom z 10. decembra 2012 Komisia oznámila Českej republike a Poľsku, že má všetky informácie potrebné na posúdenie žiadostí. (3) Účelom osobitných opatrení je, aby sa v súvislosti s dodávkami tovaru, poskytnutiami služieb a nadobudnutiami tovaru v EÚ určenými na údržbu pohraničných mostov a spoločných cestných úsekov uvedených v prílohe I a na výstavbu a následnú údržbu pohraničných mostov uvedených v prílohe II, príslušné mosty a spoločné cestné úseky, ako aj príslušné staveniská, považovali za objekty nachádzajúce sa úplne na území buď Českej republiky alebo Poľska, v súlade s Dohodou medzi Českou republikou a Poľskou republikou o výstavbe a údržbe mostov a údržbe spoločných cestných úsekov na česko-poľskej štátnej hranici, ktorú majú tieto štáty uzavrieť. (4) Bez takýchto osobitných opatrení by bolo pri každej dodávke tovaru alebo poskytnutí služieb a nadobudnutí tovaru v rámci Spoločenstva potrebné určiť, či je miestom zdanenia Česká republika alebo Poľsko. Práce na pohraničnom moste a spoločnom cestnom úseku vykonané na území Českej republiky by podliehali dani z pridanej hodnoty v Českej republike, zatiaľ čo práce vykonané na území Poľska by podliehali dani z pridanej hodnoty v Poľsku. (5) Účelom odchýlky je preto zjednodušiť postup výberu dane, pokiaľ ide o výstavbu a údržbu predmetných cestných mostov a spoločných cestných úsekov. (6) Odchýlka nemá nepriaznivý vplyv na vlastné zdroje Únie pochádzajúce z dane z pridanej hodnoty, PRIJALA TOTO ROZHODNUTIE: Článok 1 S výhradou nadobudnutia platnosti dohody medzi Českou republikou a Poľskom o údržbe mostov a spoločných cestných úsekov na česko-poľskej štátnej hranici uvedených v prílohe I k tomuto rozhodnutiu a o výstavbe a následnej údržbe mostov na česko-poľskej štátnej hranici uvedených v prílohe II k tomuto rozhodnutiu sa Českej republike a Poľsku udeľuje povolenie uplatňovať v súlade s článkami 2 a 3 opatrenia odchyľujúce sa od smernice 2006/112/ES, pokiaľ ide o výstavbu a údržbu pohraničných mostov a spoločných cestných úsekov, ktoré sa nachádzajú čiastočne na území Českej republiky a čiastočne na území Poľska. Článok 2 Odchylne od článku 5 smernice 2006/112/ES pohraničné mosty a spoločné cestné úseky nachádzajúce sa na území Poľska, za výstavbu či údržbu ktorých zodpovedá Česká republika, a prípadne aj príslušné staveniská, sa na účely dodávok tovaru, poskytovania služieb a nadobudnutia tovaru v EÚ určených na výstavbu alebo údržbu daných mostov a spoločných cestných úsekov považujú za súčasť územia Českej republiky. Článok 3 Odchylne od článku 5 smernice 2006/112/ES pohraničné mosty a spoločné cestné úseky nachádzajúce sa na území Českej republiky, za výstavbu či údržbu ktorých zodpovedá Poľsko, a prípadne aj príslušné staveniská, sa na účely dodávok tovaru, poskytovania služieb a nadobudnutia tovaru v rámci Spoločenstva určených na výstavbu alebo údržbu daných mostov a spoločných cestných úsekov, považujú za súčasť územia Poľska. Článok 4 Toto rozhodnutie je určené Českej republike a Poľsku. V Bruseli Za Radu predseda PRÍLOHA I Česká republika zodpovedá za údržbu týchto mostných objektov a spoločných cestných úsekov na česko-poľskej štátnej hranici: (1) mostný objekt cez potok Olecka (Oleška) medzi obcami Jasnowice a Bukovec v hraničnom úseku I medzi hraničnými znakmi 12/6 a I/13, (2) mostný objekt (Wolności/Svobody) cez rieku Olza (Olše) medzi mestami Cieszyn a Český Těšín v hraničnom úseku I medzi hraničnými znakmi I/86 a 86/1, (3) mostný objekt (Przyjaźni/Družby) cez rieku Olza (Olše) medzi mestami Cieszyn a Český Těšín v hraničnom úseku I medzi hraničnými znakmi 87/2 a I/88, (4) mostný objekt cez potok Piotrówka (Petrůvka) medzi obcami Gołkowice a Závada v hraničnom úseku I medzi hraničnými znakmi I/156 a 156/1, (5) mostný objekt cez rieku Odra (Odra) medzi obcou Chałupki a mestom Bohumín (betónová časť starého mostu) v hraničnom úseku II medzi hraničnými znakmi 7/4 a 7/5, (6) mostný objekt cez rieku Odra (Odra) medzi obcou Chałupki a mestom Bohumín (nový most) v hraničnom úseku II medzi hraničnými znakmi 8/1 a 8/2, (7) mostný objekt cez rieku Opawa (Opava) medzi obcami Wiechowice a Vávrovice v hraničnom úseku II medzi hraničnými znakmi 71/4 a II/72, (8) mostný objekt cez rieku Opawa (Opava) medzi obcami Dzierzkowice and Držkovce v hraničnom úseku II medzi hraničnými znakmi 74/1 a 74/2, (9) mostný objekt cez rieku Opawa (Opava) medzi obcami Branice a Úvalno v hraničnom úseku II medzi hraničnými znakmi 85/4 a 85/5, (10) mostný objekt cez rieku Opawica (Opavice) medzi obcou Krasne Pole a mestom Krnov, mestská časť Krásné Loučky v hraničnom úseku II medzi hraničnými znakmi 97/11 a II/98, (11) mostný objekt cez rieku Opawica (Opavice) medzi obcami Lenarcice a Linhartovy v hraničnom úseku II medzi hraničnými znakmi 99/8 a 99/9, (12) mostný objekt cez potok Oleśnica (Olešnice) medzi obcami Podlesie a Ondřejovice (pri športovom ihrisku) v hraničnom úseku II medzi hraničnými znakmi 155/3a a 155/3b, (13) mostný objekt cez potok Oleśnica (Olešnice) medzi obcami Podlesie a Ondřejovice (pri križovatke s cestou na Rejvíz) v hraničnom úseku II medzi hraničnými znakmi 155/9 a 155/10, (14) mostný objekt cez potok Oleśnica (Olešnice) medzi obcami Podlesie a Ondřejovice (pri Ondřejovických strojárňach) v hraničnom úseku II medzi hraničnými znakmi 157/8 a II/158a, (15) mostný objekt cez rieku Orlica (Divoká Orlice) medzi obcami Niemojów a Bartošovice v Orlických horách v hraničnom úseku III medzi hraničnými znakmi III/102 a III/103, (16) mostný objekt cez rieku Orlica (Divoká Orlice) medzi obcami Mostowice a Orlické Záhoří v hraničnom úseku III medzi hraničnými znakmi III/113 a III/114, (17) mostný objekt cez rieku Orlica (Divoká Orlice) medzi obcami Lasówka a Orlické Záhoří, katastrálna časť Bedřichovka v hraničnom úseku III medzi hraničnými znakmi 117/8 a III/118, (18) mostný objekt cez potok Lubota Potok (Oldřichovský potok) medzi obcami Kopaczów a Oldřichov na Hranicích v hraničnom úseku IV medzi hraničnými znakmi IV/144 a 144/1, (19) mostný objekt cez potok Lubota Potok (Oldřichovský potok) medzi obcou Porajów a mestom Hrádek nad Nisou v hraničnom úseku IV medzi hraničnými znakmi 145/16 a IV/146, (20) cesta medzi obcami Leszna Górna a Horní Lištná v hraničnom úseku I medzi hraničnými znakmi I/60 a 60/3a, 60/3b, v dĺžke 0,333 km, (21) cesta medzi obcami Chałupki a Šilheřovice v hraničnom úseku II medzi hraničnými znakmi 11/4a, 11/4b a II/12, v dĺžke 0,671 km, (22) cesta medzi obcami Kopaczów a Oldřichov na Hranicích v hraničnom úseku IV medzi hraničnými znakmi IV/142 a 142/14a, 142/14b, v dĺžke 0,867 km. Poľsko zodpovedá za údržbu týchto mostných objektov a spoločných cestných úsekov na česko-poľskej štátnej hranici: (1) mostný objekt cez rieku Olza (Olše) medzi obcou Cieszyn a mestom Chotěbuz v hraničnom úseku I medzi hraničnými znakmi 91/3 a 91/4, (2) mostný objekt cez rieku Odra (Odra) medzi obcou Chałupki a mestom Bohumín (oceľová časť starého mostu) v hraničnom úseku II medzi hraničnými znakmi 7/4 a 7/5, (3) mostný objekt cez potok Strachowicki Potok (Strahovický potok) medzi obcami Krzanowice a Rohov v hraničnom úseku II medzi hraničnými znakmi 35/12 a 35/13, (4) mostný objekt cez rieku Opawa (Opava) medzi obcami Boboluszki a Skrochovice v hraničnom úseku II medzi hraničnými znakmi 81/8 a 81/9, (5) mostný objekt cez rieku Opawica (Opavice) medzi obcami Chomiąża a Chomýž v hraničnom úseku II medzi hraničnými znakmi II/96 a 96/1, (6) mostný objekt cez potok Wielki Potok (potok Hrozová) medzi obcami Pielgrzymów a Pelhřimovy v hraničnom úseku II medzi hraničnými znakmi 108/2 a 108/3, (7) mostný objekt cez potok Ciekłec Potok (potok Hrozová) medzi obcami Równe a Slezské Rudoltice v hraničnom úseku II medzi hraničnými znakmi 110/7 a 110/8, (8) mostný objekt (priepust) cez potok Graniczny Potok (Hraniční potok) medzi obcami Trzebina a Bartultovicev hraničnom úseku II medzi hraničnými znakmi II/135 a 135/1, (9) mostný objekt (priepust) cez potok Łużyca Potok (Lužický potok) medzi obcami Czerniawa Zdrój a Nové Město pod Smrkem v hraničnom úseku IV medzi hraničnými znakmi 66/23 a IV/67, (10) cesta medzi obcami Puńców a Kojkovice u Třince v hraničnom úseku I medzi hraničnými znakmi I/65a, I/65b a I/67a, I/67b v dĺžke 0,968 km, (11) cesta medzi obcami Chałupki/Rudyszwałd a Šilheřovice v hraničnom úseku II medzi hraničnými znakmi II/12 a 12/8, v dĺžke 0,917 km. Čísla hraničných znakov určujúcich polohu mostných objektov a spoločne užívaných cestných úsekov sú v súlade s hraničnými dokumentmi vypracovanými na základe článku 10 ods. 4 Dohody medzi Poľskou republikou a Českou republikou o spoločnej štátnej hranici, podpísanej v Prahe 17. januára 1995. PRÍLOHA II Česká republika zodpovedá za výstavbu a následnú údržbu týchto mostných objektov na česko-poľskej štátnej hranici: (12) mostný objekt cez rieku Olza (Olše) medzi mestami Cieszyn a Český Těšín (športový most pre peších) v hraničnom úseku I medzi hraničnými znakmi I/85 a 84/4, (13) mostný objekt cez rieku Olza (Olše) medzi mestami Cieszyn a Český Těšín (most pre peších pri železničnom moste) v hraničnom úseku I pri hraničnom znaku 88/7, (14) mostný objekt cez rieku Olza (Olše) medzi obcou Olza a mestskou časťou Kopytov mesta Bohumín (most pre peších) v hraničnom úseku I medzi hraničnými znakmi I/182 a 182/1, (15) mostný objekt cez rieku Orlica (Divoká Orlice) medzi obcami Niemojów a Bartošovice v Orlických horách v hraničnom úseku III pri hraničnom znaku 101/32, (16) mostný objekt cez rieku Orlica (Divoká Orlice) medzi obcami Poniatów a Bartošovice v Orlických horách, katastrálne územie Neratov (most pre peších) v hraničnom úseku III pri hraničnom znaku III/106, (17) mostný objekt cez rieku Orlica (Divoká Orlice) medzi obcami Rudawa a Bartošovice v Orlických horách, katastrálne územie Podlesí (most pre peších) v hraničnom úseku III medzi hraničnými znakmi 107/9 a 107/10. Poľsko zodpovedá za výstavbu a následnú údržbu týchto mostných objektov na česko-poľskej štátnej hranici: (18) mostný objekt cez rieku Olza (Olše) medzi mestami Cieszyn a Český Těšín (Európsky most pre peších) v hraničnom úseku I pri hraničnom znaku I/87, (19) mostný objekt cez rieku Olza (Olše) medzi obcou Hażlach-Pogwizdów a mestskou časťou Louky nad Olší mesta Karviná (most pre peších) v hraničnom úseku I medzi hraničnými znakmi 98/6 a I/9, (20) mostný objekt cez rieku Opawica (Opavice) medzi obcami Chomiąża a Chomýž (most pre peších) v hraničnom úseku II medzi hraničnými znakmi 95/2 a 95/3, (21) mostný objekt cez rieku Orlica (Divoká Orlice) medzi obcami Niemojów a Bartošovice v Orlických horách, katastrálne územie Vrchní Orlice (most pre peších) v hraničnom úseku III medzi hraničnými znakmi III/104 a 104/1. (22) mostný objekt cez rieku Orlica (Divoká Orlice) medzi obcami Rudawa a Bartošovice v Orlických horách, katastrálne územie Nová Ves (most pre peších) v hraničnom úseku III medzi hraničnými znakmi 108/2 a 108/3. Čísla hraničných znakov určujúcich polohu mostných objektov sú v súlade s hraničnými dokumentmi vypracovanými na základe článku 10 ods. 4 Dohody medzi Poľskou republikou a Českou republikou o spoločnej štátnej hranici, podpísanej v Prahe 17. januára 1995. [1] Ú. v. EÚ L 347, 11.12.2006, s. 1.